蘇丹

蘇丹全名蘇丹共和國係非洲一國，國土面積188萬平方公里，係繼剛果民主共和國同埋阿爾及利亞之後非洲面積第三大國，2022年人口約莫4,668萬，首都喀土穆人口約莫700萬。

國家概況

自然地理 
蘇丹位於非洲東北部，紅海西岸。北鄰埃及，西接利比亞、乍得、中非，南毗南蘇丹，東接埃塞俄比亞、厄立特里亞。東北瀕臨紅海，海岸線長約720公里。蘇丹全國氣候差異好大，自北向南由熱帶沙漠氣候向熱帶雨林氣候過渡，最熱季節氣溫可達50℃，全國年平均氣溫21℃。長年乾旱，年平均降雨量唔夠100毫米。蘇丹地處生態過渡帶，極易受旱災、水災同沙漠化等氣候災害。

簡史 
蘇丹歷史悠久，早喺4,000年前就有原始部落居住。1899年，蘇丹成為英國同埃及嘅共管國，至1956年1月1號宣佈獨立，成立共和國。1969年5月25號，軍事政變上台，改國名為蘇丹民主共和國。1985年4月6號，軍事政變上台，改國名為蘇丹共和國。2011年1月，蘇丹南部舉行獨立公投，98.83％選民支持獨立。7月9號，南蘇丹獨立建國。

政區 
蘇丹全國共設18個州，分別係喀土穆州、北方州、尼羅河州、紅海州、卡薩拉州、加達里夫州、傑濟拉州、森納爾州、白尼羅河州、青尼羅河州、北科爾多凡州、南科爾多凡州、西科爾多凡州、北達爾富爾州、西達爾富爾州、南達爾富爾州、中達爾富爾州同埋東達爾富爾州。

經濟 
蘇丹係聯合國公佈世界最唔發達國之一，經濟結構單一，基礎薄弱，工業落後，對自然環境同埋外援依賴性強。受益於石油大量出口同埋借助高油價拉動，蘇丹經濟曾一度成為非洲經濟發展最快嘅國之一。2011年南蘇丹獨立對蘇丹經濟產生衝擊。近年來，蘇丹國內物價上漲，通貨貶值，財政收入銳減。為消除消極影響，蘇丹政府一方面逐步加大對水利、道路、鐵路、發電站等基礎設施以及教育、衞生等民生項目嘅投入力度；另一方面，努力改變財政嚴重依賴石油出口嘅情況，將發展農業作為長期戰略。

主要經濟數據 
 國內生產總值：467億美元
 人均GDP：975美元
 通貨：蘇丹鎊
 官方匯率：1美元≈565蘇丹鎊
 通貨膨脹率：72％